Document ID: 32004R1326

KOMISIJAS REGULA (EK) Nr. 1326/2004
(2004. gada 19. jūlijs),
ar kuru nosaka galīgo palīdzības summu par žāvētu lopbarību 2003./2004. tirdzniecības gadā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 21. februāra regulu (EK) Nr. 603/95 par žāvētas lopbarības tirgus kopīgo organizāciju (1), un jo īpaši tās 18. pantu,
tā kā:
(1)
Regulas (EK) Nr. 603/95 3. panta 2. un 3. punktā noteiktas pārstrādes uzņēmumiem izmaksājamās palīdzības summas attiecīgi par dehidrētu lopbarību un saulē žāvētu lopbarību, kas saražota 2003./2004. tirdzniecības gada laikā, minētās regulas 4. panta 1. un 3. punktā norādīto maksimālo garantēto apjomu ietvaros.
(2)
Dalībvalstu ziņojumi Komisijai saskaņā ar Komisijas 1995. gada 6. aprīļa Regulas (EK) Nr. 785/95, kas nosaka Padomes Regulas (EK) Nr. 603/95 par žāvētas lopbarības tirgus kopīgo organizāciju piemērošanas noteikumus (2), 15. panta a) apakšpunkta otro daļu liecina, ka maksimālais garantētais apjoms dehidrētai lopbarībai ir pārsniegts, bet maksimālais garantētais apjoms saulē žāvētai lopbarībai nav pārsniegts.
(3)
Līdz ar to ir nepieciešams norādīt, ka Regulā (EK) Nr. 603/95 paredzētā palīdzības summa par dehidrētu lopbarību jāsamazina saskaņā ar minētās regulas 5. pantu; ka palīdzības summa par saulē žāvētu lopbarību izmaksājama tās saņēmējiem pilnā apjomā.
(4)
Šajā regulā paredzētie pasākumi ir saskaņā ar Žāvētas lopbarības vadības komitejas atzinumu,
IR PIEŅĒMUSI ŠO REGULU.
1. pants
Padomes Regulā (EK) Nr. 603/95 paredzētā palīdzība par žāvētu lopbarību, kuras summa attiecīgi norādīta minētās regulas 3. panta 2. punktā dehidrētai lopbarībai un 3. panta 3. punktā saulē žāvētai lopbarībai, par 2003./2004. tirdzniecības gadu tiek izmaksāta sekojošā veidā:
a)
palīdzības lielums par dehidrētu lopbarību visās dalībvalstīs tiek samazināts līdz 66,45 eiro par tonnu;
b)
palīdzības summa par saulē žāvētu lopbarību tiek izmaksāta pilnā apjomā.
2. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 19. jūlijā

Labels: 19
5
6